Fabönö

Ba danö niha, wa oya duria ma waöwaö silö nasa te fangamöi bakha ba gu'ö irege tebai la bokai ia ba wuka, me lö hadöi sanura ya'ia. Turia ma lala wa'auri ba danö niha, sifagölötö salua ba mbanua tanö bö'ö misa. Niha ba danö niha, no la'ila hewisa wangalui fa'auri ba danö. Hiza i lö ato zi no manura ya'ia irege turia andrö ha nirongo moroi ba zinata mbawa zamatunö  ya'ia ba sifatohu zamatunö andrö khö niha bö'ö. Hulö zimane högö zura andre yaŵa ya'ia da'ö, fabönö. Fabönö, sambua halöŵöa nifalua ba danö niha, na edöna möi mangalui diwo ösi nidanö. Fabönö no sambua lala nifalua niha ba danö niha ba wangalui diwo soguna ero ma'ökhö. Oya lala bö'ö simane, fagai, mangembua, fadiala, morögö buwu, fatuwa, manusuli, ba tanö bö'önia. Ba da'a tefalua ba gotalua nono mbanua, me oya nidanö sigideide ba danö niha. Hadia ha meföna alua ia? Fabönö, irugi ma'ökhö so nasa zamalua ya'ia börö me oya nuo nidanö si gide-ide ba lö moguna sibai wakake sabua, ha fa'abölö zifabönö ba wangohori idanö bakha ba namö sedöna la bönö.

Waö-waö wabönösa 
Fabönö ma fangalui ösi nidanö, sito'ölönia la falua ba ginötö molökhö. Simöi fabönö, la alui mbawa nidanö ma bombo, ungo nidanö side'ide, ba lafaigi namönamö ba soya fönö bakha khönia, me bada'ö oya nösi nidanö. Na no la rugi namönamö da'ö, ba lafaigi gangelea nidanö, hadia ambö abölöbölö gamaudu ba namö andrö, ba laba'a lulu. la fa'anö khönia gara, ba na tola atö ni fangele nidanö ba namö da'ö ba ngai nia, ba no ha wa a baga da'ö, lö marase sa'ae wanohugö fabönösa. Ba na atö abölöbölö moroi ba lulu gangelea nidanönia, ba la anga'i'ö lewuö sesolo ma'ifu, ba la sila, la toto mbu'unia, awena la be'e hulö helehele moroi ba lulu ba la fanalu'i'ö bakha ba namö ni bönö. Nano awai fefu helehele, ba labörögö latefe'ö nidanö si so ba namönamö irege ogo'ö, ba awena lasusuli wangai i'a ma ösi nidanö. Sito'ölönia satua döfi ba gotalua zi fabönö, ifangelama ena'ö tola mamoni zifao khönia ba wamönö faböi manötöi sa gabe'e ma falele fatua lalau fabönö, börö na so atö ba gotaluara zanötöi sa gabe'e ma lamane falele, ba hiza, tola manö löhadöi ahuluara, ma tola manö ba zilö mudöna-döna alua deu sabölöbölö ba inönöi namö da'ö ba löhadöi ahulua sitola la'ohe yomo,

Hewisa wabönösa 
Fabönö ya'ia da'ö sambua lala wangalui diwo ba mbanua ba danö niha. Meno sa'ae no awai la fangele nidanö ba luaha nifatalu'i'ö namö sedöna labönö, ba la börötaigi lahori nidanö, lafake mowa wino nifanikaoro, ba tanö bö'önia sitola manefeö idanö moroi ba namö da'ö ba gelea luaha. Na mo'ösi atö nidanönia, ba lö irugi ahori nidanö, ba ösi nidanönia mamanoka, ba hatö fanga'i ba zi fabönö. Ba na löhadöi atö sanaoka, ba lö manuzu dödö zifabönö, lahorigö dödöra me sito'ölönia, da'ö nösi nidanö si so ya'ia mbaewa, ziso bakha ba namö da'ö. Hiza, sifabönö nano ahori sa'ae nidanö, ba la tutuyu gahuluara, lalau hulö zanusuli, labe'e dangara barö gara ba wanga'i ahulua, so guro, baewa, i'a, hambae ba la fa'anö bakha ba mbolabola-ra. Na lö hadöi bolabola khöra, ba halö manö mbulu geu sahatö ba da'ö, naha gahuluara, sito'ölönia la halö mbulu lawayö. Nano awai latutuyu fefu nösi nidanö andrö, ba labokai gara fanaha nidanö moroi ba lulu, faoma la heta helehele nomege, ena'ö ifuli mangele nidanö simane sito'ölö bakha ba namö si no la bönö ma si no lahori nidanö no mege.